  Виталий Пронин Ижысь П. Чайковскийлэсь нимзэ нуллӥсь 2 номеро искусствоосъя нылпи школаын кыкетӥ арзэ ини крезьгуро диктант гожто.Туэ Ижын кыкетӥзэ ини  мылкыд карисьёс крезьгуро диктант гожтӥзы.Ижысь П. Чайковскийлэсь нимзэ нуллӥсь 2 номеро искусствоосъя нылпи школаын кыкетӥ арзэ ини крезьгуро диктант гожто. Кылем арын со сӥземын вал дано композиторлэн, ас пал эшмылэн Пётр Чайковскийлэн юбилеезлы. Диктантын чузъяськизы солэн произведениосысьтыз люкетъёс. Миым крезьгур грамотазэс эскеризы 150-лэсь уно нылпиос, дышетӥсьёс но крезьгурез гажасьёс. Нош туэез диктант сӥземын вал Кинолэн арезлы. Диктантэз радъясьёс пӧлын  Ижысь 2 номеро искусствоосъя школаысь нылпи филармониен кивалтӥсь Мария Мерзлякова. Мария Сергеевна верамъя, Ижын сяна, нокытын но таӵе диктант ӧз радъяськылы на.- Таӵе визь сынанэ пыриськисьёс кылэм крезьгурез нотаосын гожтыны кулэ. Тодон-валанзэс эскеризы 200-лэсь уно адямиос. Котькуд класслы ми пӧртэм гуръёсты бырйимы. Соос капчиесь ӧй вал. Кылсярысь, 6-тӥ классын дышетскисьёс кылзӥзы «Иван Васильевич меняет профессию» киноысь «Маруся» кырӟанлэсь люкетсэ. Бадӟымъёсызлы сётӥмы «Лесной олень» фильмысь гурез, вал «Шерлок Холмс» киноысь гур но. Шумпоттӥзы бадӟым классъёсын дышетскисьёсмы. Тросэз диктантэз «5»-лы гожтӥзы (со 8,9 балл). 10 балл люказ 16 мурт, таиз ини «5+» лыдъяське. Нылпиослы но, милемлы но туж кельшиз таӵе амал. Вуоно арын крезьгуро диктант нош ик ортчытом, но сое онлайн-амалэн радъяломы ини, Удмуртиын сяна, быдэс Россиын гожтыны мед быгатозы, - шуэ Мария Мерзлякова.Галина Семёнова Туспуктӥз Инга Федотова  